સ્પાય-થ્રિલર ફિલ્મોના બંધાણીઓ માટે આ ‘મિશન ઇમ્પૉસિબલ : રોગ નેશન’માં પૂરતો મસાલો છે. અગાઉ ‘યુઝ્વલ સસ્પેક્ટ્સ’ જેવી ઑસ્કરવિનર ફિલ્મ (જેના પરથી આપણે ત્યાં ‘ચૉકલેટ’ બનેલી) બનાવી ચૂકેલા ડિરેક્ટર ક્રિસ્ટોફર મૅક્વેરીએ જ આ ફિલ્મ લખી પણ છે. પરંતુ જોતી વખતે આપણને સતત કોઈ ઇન્ટરનૅશનલ સ્પાય-થ્રિલર નવલકથા વાંચતા હોઈએ એવી ફીલ આવે છે. દર થોડી વારે આવતી અફલાતૂન ચેઝ-સીક્વન્સ, સતત બદલાતા દેશો, રોમાંચથી આપણે સીટનો ટેકો છોડી દઈએ એવી થ્રિલિંગ મોમેન્ટ્સ, ટૉમ ક્રૂઝની સાથોસાથ આપણું દિમાગ પણ દોડતું રહે એવું સસ્પેન્સ અને જાદુગર જે રીતે આખો કુતુબમિનાર ગાયબ કરી દે એવું સીક્રેટ... આ બધાનું પર્ફેક્ટ કૉમ્બિનેશન અહીં છે; પરંતુ આવાં એલિમેન્ટ્સ તો દર બીજી-ત્રીજી હૉલીવુડ ફિલ્મમાં હોય છે. અહીં છે સમથિંગ એક્સ્ટ્રા.